Hlina, Alojz, poslanec NR SR (2013-09-18):
Ospravedlňujem sa. Pozrite sa, ja som narástol, ako som narástol. Ja som chlapec z Oravy, mám poľnohospodársku školu, vysokú nemám. Prosím vás, tak mi odpusťte. Dobre? Vy ju máte, hráte sa na neviem čo, kopa z vás. Ja sa na nič nehrám. Dobre? Takže to dokončím, tak jak to myslím. Niekto nastavuje komunikáciu tak, ako ju nastavuje. Niekto ju nastavuje takým spôsobom. Ja som k tomuto človeku, ktorý sedáva na tomto kresle (rečník ukázal smerom k miestu určenému pre predsedu vlády SR), vence k jeho obrazu nenosil. Ja som ani tie vúdú tanečky s jeho portrétom nerobil, to bola pred tým tá kampaň. Nerobil som to, lebo som to vyhodnocoval ako mimoriadne zlé, ako vec, ktorá sa nehodí, ako morbídna záležitosť, ktorá sekundárne posilňuje jeho v tej jeho sile, lebo to je presne v ňom. Jeho sila nie je v tom, aký je dobrý, jeho sila je v tom, akí sme my slabí. A častokrát sme. A naša slabosť jemu dodáva silu. Nezúčastňoval som sa toho, vynechal som to. Rešpektoval som ho ako protivníka. Prosím vás, po nedeľňajšom TA3 a po včerajšku prechádzam na iný mód. Prechádzam skutočne na iný mód a proste podľa toho módu sa nastavím. A poviem vám jeden príklad, na ktorom si to môžme otestovať, na ktorom si to môžme otestovať a vystihuje, úplne geniálne vystihuje toho, kto nám vládne. Neviem, či poznáte Bonaparte, neviem, či poznáte Bonaparte. To je bytovka vo vilovej štvrti. Vo štvrti rodinných domčekov niekto vrazil bytovku, lebo ju potreboval. Arogantne. Tá bytovka by mala ísť do učebníc urbanistiky a mali by sa to povinne učiť, že čo je možné v krajinách ako Džibuti, Kongo, Somálsko a Slovensku. Prepytujem, ospravedlňujem sa tým ostatným štátom. Táto bytovka tam naozaj sedí a by ste neverili (rečník niekoľkokrát zabúchal prstom po rečníckom pulte), aká skladba údajných nájomníkov a vlastníkov tam je. By ste neverili, aká tam je. Viete, v čom je problém tej bytovky? Keď sa tie sedľače masti chceli nasťahovať na kopec, tak prečo tam postavili tú bytovku? Lebo vedľa býva moja mama a moja mama videla na celú Bratislavu, a teraz vidí na Ficove trenky, ktoré bude sušiť na tom poschodí. To je presne to. (Smiech a potlesk v sále.) To je presne to. To je tá arogancia. Ale som si povedal, je to rovina, možno za ktorú nepôjde, možno za ktorú ne, držal som ju, rešpektoval som ju. Veci, ktoré sa možno nezmenia. A len jak ma raz ešte vytočíte, ešte raz ma vytočíte, tak vám garantujem, že tých Rómov z Družstevnej, ja im ten môj dom prenajmem. (Potlesk.) Keď sa už moja mama nemôže pozerať na Bratislavu, keď sa už moje deti nemôžu pozerať na Bratislavu, ale na jednu obludnú, hnusnú stavbu, tak ja spravím kríž nad tým domom. Nevadí, mám kde bývať. A presťahujem tam tých Rómov. Nech vidia, nech vidia, s čím sa ľudia boria. Takto sa prestavím, takto prestavím môj mód. Uvidíme, čo bude ďalej. Vážení, ak je SPP, SPP je jeden obludný, obludný podvod, jeden z najväčších, historicky najväčších podvodov, aké sa kedy udiali. A on je ešte okrem iného aj najzákernejší. Jeden, nie jeden, on je najzákernejší. Lebo on si zobral ako rukojemníkov užívateľov plynu a týmto to ponúka a predáva ako vec, ktorá im má pomôcť. Ja som dlho rozmýšľal, ako relatívne zložitú kauzu vysvetliť. Naozaj, že čo najviac ju zjednodušiť, aby sa to dalo pochopiť. A ja sa budem, a ja, verte, pani Hufková, ja som fakt na vás rozmýšľal a som rád, že tu sedíte. Vy ste podľa mňa slušný človek, slušný človek, ktorý možno aj verí že sociálnym, sociálnym veciam. Ja tomu verím, že tomu veríte. Ja viem, že nerozumiete SPP. (Reakcie a smiech v sále.) A ja sa to pokúsim povedať tak, aby sme to sa pokúsili pochopiť. Pokúsim. Keď to nepôjde, ma zastavte. Prosím vás, to, čo hovorí a zneužíva, lebo do podvedomia vsúva, že matka. Matka neexistuje. Matka bola. V súčasnej dobe matka neexistuje. To len vyvoláva emóciu. To je, proste je to celé profesionálne, ale vytvára emóciu, cez emóciu, matka neexistuje. Existuje. Ja vám poviem, čo existuje. Ja som robil také video, ono je dobré ho urobiť pred tým, kde sídlia tie plynárenské podniky. Ja vám to skúsim popísať. Je krásna čierna budova, ktorá má obrovským napísané SPP. Je SPP, to je obchodník. Vedľa nej je nenápadná, ale sídli v nej rádovo silnejšia firma SPP Distribúcia. To, že je to rozdiel, to, že si to ľudia mýlia, viete, ako to zistíte, ľudia? Prestaňte chvíľku platiť za plyn a uvidíte, kto vám ho príde vypnúť. (Potlesk.) Prídu vám ho vypnúť z SPP Distribúcia. To je mimoriadne kľúčové, počúvajte dobre. Potom je ešte jedna budova, ktorú tam neni ihneď vidieť, je trošku za rohom, je Eustream. Ten vlastní tú veľkú, ten tranzit. Vážení, SPP Distribúcia a Eustream sú kľúčové podniky. Sú podniky, ktoré majú hodnotu, ktoré majú silu, ktoré majú cenu. SPP Distribúcia, takúto maličkú pomôcku som si doniesol (rečník drží v rukách plynovú rúrku žltej farby), aby ste si to vedeli vizualizovať. SPP Distribúcia vám takouto rúrou, poväčšine takouto rúrou, dovedie plyn domov k plynomeru. Neviem, či si pamätáte, keď piateho bola, myslím, vláda, šiesteho som interpeloval, som sa Malatinského pýtal. Nie je pravda, čo Fico povedal, že sme spali, že po desiatich dňoch sme sa zobudili. Nie je to pravda! Na druhý deň po vláde som sa ho pýtal, že či ten plyn donesie v igelitovej taške. (Smiech v sále.) Lebo o to ide. Vážení, firma, ktorá vám dodá plyn, vám ho dodá v tejto rúre. Nad týmto podnikom a nad firmou Eustream štát stráca kontrolu, je tam akcionár, ale stráca kontrolu. Vo veľkej sláve kupuje obchodníka. Obchodník, vážení, ten obchodník, to SPP, tá údajná matka, ktorá už dávno nie je matkou, je jeden zo šestnástich, jeden aktuálne zo šestnástich obchodníkov na liberalizovanom trhu s plynom. Výhoda SPP je v tom, že, samozrejme, historicky má tých klientov najviac, má, proste to všetci dobre vieme. Otázka stojí, či to bude platiť aj za rok. A to je kľúčový moment. To, že štát dovolil sa vyviazať niekomu z toho úväzku, ktorý tam bol, ktorý to celé držal pokope, že tu sme zarobili, tu sme doložili, a ako-tak to fungovalo, tak teraz štát dovolil sa týmto ľuďom vyviazať z toho a nechali túto SPP, údajnú matku podľa Fica, že nech si robí, čo chce. A ja sa nebudem hrať na Nostradama, nebudem sa hrať na Nostradama, poviem vám, čo by som urobil ja, keby som to kúpil a keby som mal to nastavenie, ktoré mám. Ak mám rúru, ak mám tranzit, máme ešte televíziu, mám lyžiarske vleky, tak do pol roka vám sa tu zjaví firma, ktorá začne ponúkať plyn za výborných podmienok, dodatočným benefitom bude, ja neviem, lyžiarsky skipas do Jasnej alebo prenocovanie v hoteli Kempinski, tipujme, koľko to bude celé trvať. Ľudia sa budú prihlasovať, naši ľudia uveria hocikomu a hocičo, ešte teraz veria Ficovi. Nebude to dlho trvať. (Smiech v sále.) Do roka, možno do dvoch z tej údajnej matky bude ohlodaná kosť, ako to včera kolega povedal, ohlodaná kosť, ktorej zostane len tá búda, zopár úradníčok v nej a nevýhodná zmluva s Rusmi a obrovské, ale obrovské dlhy. A mimo to vznikne jeden silný obchodník, ktorý bude mať pod kontrolou aj rúry, aj tranzit. Prosím vás, povedzte mi, aký vplyv na toho silného obchodníka po tom všetkom bude mať tento superman? Povedzte mi – aký?! Taký, ako na slnečné žiarenie, vážení. Taký, ako na slnečné žiarenie, o nič väčší, o nič menší. Nebude mať naň vplyv žiadny. Prosím vás, tie finty, ako si oni, oni sa stanú regulovaným subjektom. Holjenčík si môže šípky hádzať do Dunaja, Fico si môže šípky hádzať do Dunaja. Hentým chlapcom, na nich už nemáte! Ten plyn bude stáť toľko, koľko budú chcieť, aby stál. Nie koľko bude Holjenčík chcieť, nie koľko Fico bude chcieť! Ten plyn bude stáť presne toľko, koľko si oni umanú, že zaň chcú. Presne toľko. A vyhrajú si to cez náklady, lebo majú tranzit navyše, a si utopia to, urobia to. Lebo sme im to dovolili, lebo im to tento štát dovolil. (Potlesk.) Niekto povie: „No a čo? No a čo, že sme odovzdali plyn do rúk súkromnej firme, ktorá na tom zarába?!“ Ja viem, že sú tu aj takí, ktorí to povedia. A ja hovorím nie. To nie je správne. Už nebudem hovoriť, že historicky prečo to nie je správne, že to niekto budoval a neviem čo. Nie. Lebo je to strategická surovina, ten plyn, vážení, to neni Jogobella. Plyn, to je vážna vec. (Smiech v sále.) Cez plyn dokážete meniť krajinu, dokážete meniť skutočne politiku, cez ten plyn tu raz budú sedieť missky z JOJ-ky a druhá polka budú missáci z Farmy, lebo si to cez ten logistický systém takto tuná vypracujú. Cez ten plyn, je strategická surovina, a to už vie aj moja dcéra. Tento plyn, pokiaľ odovzdáme, a ideme ho odovzdať týmto ľuďom, aby ho plne kontrolovali aj so sekundárnymi dôsledkami na spoločnosť, tak ešte poviem, a blížim sa ku koncu, že komu. Komu odovzdá táto krajina plyn do rúk? Viete komu? Ľuďom, ktorí boli schopní kvôli tomu, aby vyhrali každú súťaž o autobus, boli do štvordverových autobusov schopní napasovať piate, potom to dali ako podmienku súťaže, vyhrali každú jednu súťaž, ktorá kde bola vypísaná. Ale spravili chybu lávky, lebo tie piate dvere oslabili konštrukciu tak, že praská. Praská konštrukcia, praskajú točne. Ale, prosím vás pekne, tá firma a ľudia, nominanti SMER-u, ktorí, sa SMER priznal, že Dopravný podnik sú ich nominanti, nechajú tých ľudí v tých autobusoch voziť! Postupne po nociach ich vozia do dielne a dovárajú tam pomocnú výstuž. Kde sme sa to dopracovali?! Ja viem, že oni nechodia, ja chodím 203-kou, 207-kou, moja dcéra chodí, jedna aj druhá, chodí mestskou. A títo hulváti, títo, ja neviem, nebudem expresívny, dobre, hryznem si, nechajú tých ľudí voziť v autobusoch, o ktorých vedia, že vykazujú chybu, po nociach ich opravujú, dozvarujú, a nič sa nedeje. Nič, v tejto krajine sa nič nedeje! Dopravný podnik o tom vie, vedenie mesta o tom vie. Táto firma, predstavte si firmu, že by to urobil nejaký významný výrobca, nejaký fakt renomovaný výrobca, že by sa prepadol od hanby. Toto je renomovaný výrobca? Táto firma, keď bola schopná nechať sa voziť desaťtisíce ľudí v autobusoch, ktoré vykazujú chybu, čo myslíte, čo urobí s plynom, ktorý dostane pod kontrolu od vás, od vášho supermana? On preladil, ja nie, on preladil rovinu, ja už budem hovoriť od supermana, čo urobí? Nevyhodnocujete to ako riziko? Nemáte pocit, že to nie je správne? Ešte poviem procesne takú jednu vec. By ste neverili, že prečo vlastne sme začali včera a prečo vlastne takto pokútne po nociach. Ja sa nepreceňujem, že kvôli tomu, že my sme na piatok ohlásili demonštráciu, ale viete, čo je problém, že čo my tu hráme? Že v piatok je tu predseda čínskeho parlamentu a oni potrebovali mať kľud. Predstavte si, že my tu sa takto trápime kvôli čínskemu, a ja mám Čínu rád, a ja to dokonca poviem tak, ako to je, tým Číňanom by to vôbec nevadilo, lebo sa neprotestuje proti nim, dokonca kvôli nejakým oligarchom, im to vôbec nevadilo, ale našim súdruhom to vadí! Našim súdruhom to vadí, že by to mohlo zanechať nejaký dojem, že tu všetko nie je v poriadku, že by tu možno nejakých zopár ľudí bolo, keď oni tu budú vítať čínskeho predsedu parlamentu. My sme sa už tam dopracovali. My sme sa stali obeťou tejto divadelnej hry, na čo sa tu hráte, že exkrementy balíte do darčekového balenia a ľuďom vravíte: „Dajte si to kredenca, ale neodbaľujte!“ (Smiech v sále.) Nebudem len negatívny, ja neviem, jak to skončí. Pozrite sa, ja som urobil, čo som mohol, skončí, ako skončí. Vždycky je ešte spôsob, ako to zmeniť. A teraz budem mierne politický. Sme prví a zatiaľ jediní politickí predstavitelia, ktorí hovoria, že ak chcete skutočnú súťaž, potrebujete mať tieto rúry dve (rečník opäť zobral do rúk rúrku). Potrebujete mať tieto rúry dve. A my to urobíme. Rozkopeme, nanovo, celé Slovensko a pôjdu aj rúry, aj káble. Má kto kopať. Má kto kopať zo Spiša a neviem kto, má kto kopať. A verte, že tí súdruhovia, ktorí sem v piatok prídu, nám pošlú tie rúry, viem to vybaviť, keby šlo o to. A toto bude, toto bude kľúčové, vtedy dosiahneme, vtedy dosiahneme tú skutočnú súťaž, tú skutočnú súťaž, keď sa toto podarí. A raz sa to podarí, ľudia, verte, aspoň niečomu musíte veriť, lebo sa vám bude zle zaspávať. A skončím poslednou názornou ukážkou, ako premiér Fico môže dokázať to, že bude kontrolovať ceny plyny. Teoreticky ja som fakt v dobrom rozmýšľal, ako by sa to dalo. Jedna možnosť existuje. Jedna jediná. Pozerajte dobre. Vo voľnom čase, lebo medzitým robí premiéra... (Smiech v sále.) Vo voľnom čase zoberie takúto igelitku (rečník zobral do rúk igelitovú tašku), bude s ňou utekať do Ruska, v Rusku naberie plyn, príde k nejakej domácnosti a za plynomerom jej postupne do tej rúry ten plyn bude púšťať. Pre tú danú domácnosť bude mať silný vplyv na cenu plynu, to pripusťme. (Smiech v sále.) Ale to je celé. Vážení, to je celé. Ako uznáte, pri enormných schopnostiach nášho premiéra je toto zanedbateľné. Ďakujem. (Smiech a potlesk v sále.)